อลิอันซ์ฯมั่นใจ ปี'59พิชิตเป้า เบี้ย6,100ล.
อลิอันซ์ อยุธยาฯ มั่นใจปีนี้พิชิตเป้าเบี้ยปีแรก 6,100 ล้าน
13 เม.ย. 2559

อลิอันซ์ อยุธยาฯ มั่นใจปีนี้พิชิตเป้าเบี้ยปีแรก 6,100 ล้าน
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า เชื่อมั่นว่าปี 2559 บริษัทจะสามารถบรรลุเป้าหมาย พิชิตเป้าเบี้ยประกันภัยรับปีแรก 6,100 ล้านบาท เบี้ยประภัยรับรวม 3.1 หมื่นล้านบาท โดยบริษัทยังคงสานต่อกลยุทธ์ “ยึดลูกค้าเป็นศูนย์กลางอย่างแท้จริง” หรือ True Customer Centricity โดยมุ่งพัฒนาและส่งมอบผลิตภัณฑ์และบริการที่เหนือความคาดหมายให้กับลูกค้า พร้อมผลักดันให้อลิอันซ์ อยุธยาฯ เป็นหนึ่งด้านผลิตภัณฑ์คุ้มครองชีวิตและสุขภาพ
ทั้งนี้ เพื่อสอดรับกับสถานการณ์ของประเทศไทยที่เข้าสู่สังคมสูงวัย ค่ารักษาพยาบาลโดยเฉพาะในกลุ่มโรคร้ายแรงสูงขึ้น รวมทั้งภาวะดอกเบี้ยที่ต่ำ 
สำหรับปี 2558 ที่ผ่านมา บริษัท อลิอันซ์ อยุธยาฯ มีเบี้ยประกันภัยรับปีแรกจากทุกช่องทางอยู่ที่ 5,500 ล้านบาท เติบโต 5% และเบี้ยประกันภัยรับรวมจากทุกช่องทางอยู่ที่ 2.9 หมื่นล้านบาท เติบโต 7% จากช่วงเดียวกันของปี 2557 โดยช่องทางตัวแทนยังคงทำรายได้สูงสุด เบี้ยประกันภัยรับรวม 1.42 หมื่นล้านบาท เติบโต 1% ช่องทางแบงก์แอสชัวรันส์มีเบี้ยประกันภัยรับรวม 8,400 ล้านบาท เติบโตสูงถึง 18% ขณะที่ช่องทางการตลาดขายตรงยังคงครองแชมป์ยอดเบี้ยสูงสุดในตลาด ด้วยเบี้ยประกันภัยรับรวม 4,800 ล้านบาท เติบโต 8%
ขณะเดียวกัน กลุ่มอลิอันซ์ ประเทศเยอรมนี ผู้ถือหุ้นหลักของ อลิอันซ์ อยุธยาฯ รายงานผลประกอบการประจำปี 2558 ระบุมีผลการดำเนินงานที่แข็งแกร่ง มีผลกำไรจากการดำเนินงานเพิ่มขึ้นมาอยู่ที่ 10.7 พันล้านยูโร (4.3 แสนล้านบาท)